เตือน แอปพลิเคชันในโทรศัพท์มือถือ ฝังมัลแวร์ เสี่ยงถูกแฮก ควรตรวจสอบก่อนดาวน์โหลด
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ กล่าวว่า ปัจจุบันประชาชนประสบปัญหาถูกหลอกลวง ดูดข้อมูลนำชื่อผู้ใช้งานและรหัสผ่านของเว็บไซต์ต่างๆ เป็นจำนวนมาก โดยคนร้ายมักจะทำเว็บไซต์ปลอมในรูปแบบที่เรียกว่า ฟิชชิ่ง (Phishing) ในการหลอกเอารหัสผ่านเป็นหลัก ล่าสุด นักวิจัยจากบริษัทที่เกี่ยวกับการรักษาความปลอดภัยในโทรศัพท์มือถือ ได้ตรวจสอบพบแอปพลิเคชันใน Google Play Store ชื่อ Craftsart Cartoon Photo Tools ที่ได้แอบฝังมัลแวร์ ซึ่งจะแอบสร้างหน้าต่างสำหรับลงชื่อเข้าใช้งาน คล้ายกับเฟซบุ๊ก เพื่อหลอกให้ผู้ใช้หลงเชื่อลงข้อมูลชื่อผู้ใช้และรหัสผ่านของบัญชี จากนั้นจะส่งข้อมูลดังกล่าวไปยังเครื่องเซิร์ฟเวอร์ของคนร้ายที่อยู่ในต่างประเทศ ซึ่งอาจนำข้อมูลที่ได้ไปใช้ในทางมิชอบและสร้างความเสียหายให้กับเจ้าของบัญชีได้ สำนักงานตำรวจแห่งชาติ แจ้งเตือนประชาชน ให้ระมัดระวังในการดาวน์โหลดแอปพลิเคชันต่างๆ แม้ว่าจะมาจากแหล่งที่น่าเชื่อถือ แต่อาจมีแอปพลิเคชันที่แอบฝังมัลแวร์ หลุดรอดจากการตรวจสอบของผู้ให้บริการหากพบเห็นแอปพลิเคชัน หรือเว็บไซต์ที่มีพฤติกรรมน่าสงสัย สามารถแจ้งเบาะแสไปยังสายด่วน 191 และสายด่วนสำนักงานตำรวจแห่งชาติ 1599 ได้ตลอด 24 ชั่วโมง